પ્રકૃતિનો હું પ્રેમી અને પ્રકૃતિના દરેક સુંદર સ્વરૂપને હું ખૂબ ચાહું. તેમાંનો એક વરસાદ ! મને વર્ષાની ઝડીઓ ખૂબ ગમે છે અને વરસાદ પડવાનો હોય ત્યારનું વાતાવરણ… પ્રથમ વરસાદ ગરમીથી તપ્ત ધરાને ભીંજવે ત્યારે માટીમાંથી ઉદ્દભવતી ભીની સોડમ માદક લાગે છે. મને વાદળાં ખૂબ ગમે છે, મેઘધનુષ પણ મને અતિપ્રિય છે અને ખીલેલી એ સોનેરી સંધ્યા (વર્ષાઋતુ પહેલાંની સાંજ જેમાં પીળાશ પડતા કેસરી રંગનું સામ્રાજ્ય ફેલાઈ જાય છે, ત્યારે અમે સંધ્યા ‘ખીલી’ એમ કહીએ !) અને સુસવાટાભેર વાતો પવન, જે ચોમાસાને સાથે લઈ આવે છે…. આ બધું મને અનહદ પ્રિય છે.